b'\n_START_ARTICLE_\nRevmatoidni artritis\n_START_SECTION_\nSimptomi in znaki\n_START_PARAGRAPH_\n\xc4\x8ceprav revmatoidni artritis prizadene predvsem sklepe, so prizadeti tudi drugi telesni organi. Zunajsklepne oblike so poleg anemije, ki je zelo pogosta, klini\xc4\x8dno izra\xc5\xbeene pri 15-25% ljudi z revmatoidnim artritisom. V\xc4\x8dasih te\xc5\xbeko ugotovimo, katere spremembe so neposredna posledica revmatoidnega artritisa, katere pa posledica stranskih u\xc4\x8dinkov zdravil - plju\xc4\x8dna fibroza je na primer lahko posledica zdravljenja z metotreksatom ali osteoporoze zaradi uporabe kortikosteroidov.\n_START_SECTION_\nSklepi\n_START_PARAGRAPH_\nArtritis sklepov, poimenovan sinovitis, je vnetje sinovialne ovojnice, ki odeva sklepe in tetivne ovojnice. Sklepi postanejo otekli, bole\xc4\x8di in toplej\xc5\xa1i, poleg tega se zmanj\xc5\xa1a gibljivost v njih. RA s\xc4\x8dasoma skoraj vedno prizadene ve\xc4\x8d sklepov, najpogosteje male sklepe roke, stopala in vratne hrbtenice, prizadeti pa so lahko tudi ve\xc4\x8dji sklepi, na primer rama ali koleno. Sinovitis lahko vodi v fibrozne spremembe v sklepu z izgubo gibanja ter v erozijo hrustan\xc4\x8dnih povr\xc5\xa1in v sklepu, posledica \xc4\x8desar sta deformacija in izguba funkcije._NEWLINE_Revmatoidni artritis se obi\xc4\x8dajno ka\xc5\xbee z znaki vnetja. Prizadeti sklepi so otekli, bole\xc4\x8di, toplej\xc5\xa1i in zlasti zjutraj ali po dolgotrajni neuporabi okoreli. Pove\xc4\x8dana okorelost zjutraj je pogosto izrazita in navadno traja ve\xc4\x8d kot eno uro. V zgodnjem razvoju bolezni lahko simptome ubla\xc5\xbeijo ne\xc5\xbeni gibi. Ti znaki so v pomo\xc4\x8d pri razlikovanju revmatoidnih te\xc5\xbeav od nevnetnih obrabnih sprememb v sklepih, imenovanih osteoartroza. Pri artrozi so znaki vnetja manj izraziti in jutranja okorelost navadno traja manj kot eno uro.  Pri RA so sklepi pogosto prizadeti precej simetri\xc4\x8dno, \xc4\x8deprav to ni nujno in je za\xc4\x8detna manifestacija lahko asimetri\xc4\x8dna._NEWLINE_Z napredovanjem bolezni vnetje povzro\xc4\x8di fibrozo tetiv ter erozijo in destrukcijo sklepnih povr\xc5\xa1in, kar ovira gibanje in vodi v deformacije. Razli\xc4\x8dne deformacije roke, kot so ulnarna deviacija, deformacija gumbnice, deformacija v obliki labodjega vratu, diagnosti\xc4\x8dno nimajo ve\xc4\x8dje te\xc5\xbee od drugih deformacij, saj so nespecifi\xc4\x8dne in se pojavljajo tudi pri osteoartrozi.\n_START_SECTION_\nPlju\xc4\x8da\n_START_PARAGRAPH_\nFibroza plju\xc4\x8d je lahko posledica bolezni ali medikamentov (npr. metotreksata in leflunomida). Z revmatoidnim artritisom je povezan tudi plevralni izliv. Mo\xc5\xbeen zaplet je tudi revmati\xc4\x8dna plju\xc4\x8dna bolezen.\n_START_SECTION_\nLedvica\n_START_PARAGRAPH_\nZaradi kroni\xc4\x8dnega vnetja se lahko razvije renalna amiloidoza. Revmatoidni artritis lahko prizadene ledvi\xc4\x8dne glomerule neposredno z vaskulopatijo ali pa z mezangijskim infiltratom, \xc4\x8deprav je to slab\xc5\xa1e dokumentirano. To ni presenetljivo, saj se pri z imunskimi kompleksi posredovanih boleznih preob\xc4\x8dutljivosti v organih, kjer se kri filtrira pri visokem tlaku, izlo\xc4\x8dajo imunski kompleksi.). Zdravljenje s penicilaminom in zlatimi solmi lahko povzro\xc4\x8di membransko nefropatijo.\n_START_SECTION_\nSrce in krvne \xc5\xbeile\n_START_PARAGRAPH_\nLjudje z revmatoidnim artritisom so bolj nagnjeni k aterosklerozi. Pri njih je nevarnost miokardnega infarkta (sr\xc4\x8dna kap) in mo\xc5\xbeganske kapi znatno pove\xc4\x8dana. Drugi mogo\xc4\x8di zapleti so perikarditis, endokarditis, levostransko sr\xc4\x8dno popu\xc5\xa1\xc4\x8danje in fibroza. \xc5\xa0tevilni ljudje z revmatoidnim artritisom ob miokardnem infarktu ne \xc4\x8dutijo bole\xc4\x8dine v prsnem ko\xc5\xa1u. Da bi bila sr\xc4\x8dno\xc5\xbeilna ogro\xc5\xbeenost pri ljudeh z RA \xc4\x8dim manj\xc5\xa1a, so bistveni optimalen nadzor vnetja, ki ga povzro\xc4\x8da revmatoidni artritis, telesna aktivnost in zdravila za zni\xc5\xbeevanje lipidov v krvi in krvnega tlaka. Prevetivno se lahko uvede tudi redne nizke odmerke aspirina, ki jih po potrebi kombiniramo z zaviralci protonske \xc4\x8drpalke.\n_START_SECTION_\nSlikovne preiskave\n_START_PARAGRAPH_\nV primeru poliartritisa se napravi rentgenogram rok in stopal. Pri revmatoidnem artritisu v zgodnji fazi bolezni spremembe niso nujno vidne, kadar pa so, gre za obsklepno osteopenijo, otekanje mehkih tkiv in izgubo sklepnega prostora. Z napredovanjem bolezni se pojavijo kostne erozije in subluksacija. V primeru bole\xc4\x8din ali otekanja se lahko posname tudi rentgenogram drugih sklepov. Uporabljajo se tudi druge slikovne preiskave, na primer magnetnoresonan\xc4\x8dno slikanje (MR) in ultrazvok.\n_START_SECTION_\nPreiskave krvi\n_START_PARAGRAPH_\nV primeru klini\xc4\x8dnega suma na RA je treba izvesti imunolo\xc5\xa1ke preiskave, kot je dokazovanje prisotnosti revmatoidnega faktorja (RF, nespecifi\xc4\x8dno protitelo). 15% bolnikov je RF-negativnih. V prvem letu bolezni je RF pogosteje negativen. RF je lahko pozitiven tudi pri drugih boleznih, na primer pri Sj\xc3\xb6grenovem sindromu, hepatitisu C, kroni\xc4\x8dnih oku\xc5\xbebah in pri pribli\xc5\xbeno 10% zdravega prebivalstva. Preiskava torej ni zelo specifi\xc4\x8dna._NEWLINE_Zaradi nizke specifi\xc4\x8dnosti so bile razvite nove serolo\xc5\xa1ke preiskave, pri katerih dokazujemo anticitrulinska protitelesa (ACPA, anti-CCP). Tako kot RF so tudi ti testi pozitivni samo pri nekaterih bolnikih (67%), vendar so v primerih, ko ne gre za RA, redko pozitivni. Specifi\xc4\x8dnost teh preiskav zna\xc5\xa1a okrog 95%. Tako kot pri RF so tudi ACPA lahko prisotni \xc5\xa1e pred pojavom klini\xc4\x8dne bolezni._NEWLINE_Najpogostej\xc5\xa1i testi za ACPA so anti-CCP (cikli\xc4\x8dni citrulinirani peptid) test in anti-MCV test. Novej\xc5\xa1i je test POCT, ki zdru\xc5\xbeuje prepoznavo revmatoidnega faktorja in anti-MCV ter ima ob\xc4\x8dutljivost 72% in specifi\xc4\x8dnost 99,7%._NEWLINE_Zaradi izklju\xc4\x8ditve drugih vzrokov artritisa, kot je eritematozni lupus, je treba opraviti \xc5\xa1e enkatere druge krvne preiskave: hitrost sedimentacije eritrocitov (ESR), C-reaktivni protein (CRP), celotno krno sliko, renalno funkcijo, jetrne encime in druge imunolo\xc5\xa1ke teste (npr. protijedrno protitelo/ANA). Zvi\xc5\xa1ana raven feritina lahko poka\xc5\xbee hemokromatozo ali se pojavi v sklopu Stillove bolezni, juvenilne variante RA.'